**Bestyrelsens beretning - Allerød Privatskoles ordinære forældrekredsmøde den 19. august 2020**

**Skolens hovedaktiviteter:**

Allerød Privatskole er en privat grundskole, som tilbyder undervisning fra 0.-9. klasse med tilknyttet skolefritidsordning for 0.-3. klasse.

**Bestyrelsens sammensætning:**

Bestyrelsen består af 7 valgte medlemmer. Sidste år blev 3 af de oprindelige initiativtagere genvalgt til bestyrelsen - formand Kim Zillo Rokamp, næstformand Michael Nørregaard og Henrik Kim Christensen. Dette er det første år uden at et bestyrelsesmedlem er på valg, dog er der valg til suppleant.

**Udviklingen i økonomiske aktiviteter og forhold**

Efter vi i 2018/2019 indfriede målsætningen om at blive en fuld 2 sporet skole har det været målsætningen for skoleåret 2019/20, at fastholde elevantallet og forankre sammenholdet og kulturen blandt både elever, forældre og personale.

Skolens resultatopgørelse for 2019 udviser et resultat på DKK 1.018.038 og balancen pr. 31.12.19 udviser en egenkapital på DKK 1.335.899.

Der var budgetteret med et overskud på kr. 539.000 for 2019. Skolens resultatopgørelse for 2019 udviser et overskud på kr. 1.018.000 Baggrunden for et større overskud end budgetteret for 2019 skal findes i forskellige forhold. Af positive forhold i relation til budgettet, som har påvirket årets resultat skal nævnes:

• Øget skolepenge og statstilskud grundet flere elever i grundskolen. Vi havde budgetteret med 465 elever, men har i perioden ligget tættere på de 470 elever.

• Der er brugt færre penge end afsat på bogindkøb.

• En ekstra indtægt i ventelistegebyrer. Vi startede Allerød Privatskoles 4. skoleår (2019/2020).

## *Forventninger til det kommende år*

Allerød Privatskole har budgetteret med et overskud på 330.000 kr. for 2020 ud fra et forventet elevantal på 465 elever. Vi bibeholder samme arbejdsstyrke som i 2019.

Vi har i år valgt at øge madpengene med 50 kr og skolepenge med 38 kr fra august. Dette dels for at følge den generelle prisudvikling og inflation samt fordi madpengene fra skolens start var sat lavere end køkkenets reelle omkostninger.

Som vi orienterede om på ekstraordinært forældrekredsmøde i marts 2020, fik Allerød Privatskole tilbud om overtagelse af lejemålet fra vores udlejer Kongeegen. Tilbuddet var på 90 mill. DDK, hvilket bestyrelsen, efter rådgivning fra flere uafhængige parter, valgte at takke nej til, idet det blev vurderet at den tilbudte pris var for høj. Kongeegen valgte at afsøge markedet for øvrige potentielle købere og Kongeegen oplyser at de aktuelt er i konkrete forhandlinger med interesseret køber, men at der aktuelt ikke er underskrevet nogen kontrakt.

**Bygninger og udeområder**  
Der har fortsat været fokus på bilernes parkeringsforhold samt på sikker afvikling af trafikken. Bestyrelsen vil også i det kommende skoleår have fokus på sikker trafik afvikling, særligt for at lette morgentrafikken og øge sikkerheden ved ankomst og aflevering af elever på skolen.  
  
Aktuelt har skolen i forbindelse med idrætsundervisning fortsat tilstrækkelig adgang til Blovstrødhallen. På grund af det nye byggeri i Blovstrød området, kan der med tiden blive rift om haltiderne i Blovstrødhallen. Bestyrelsen afsøger derfor fortsat mulighederne for, at sikre skolens elever tilgang til idrætshal, men sondering omkring mulighederne for bygning af en ny idrætshal er aktuelt sat i bero indtil der er afklaring omkring eventuel overtagelse af skolens lejemål enten af skolen selv eller af en ny udlejer.

**COVID-19**  
Ingen har været uberørt af COVID-19 og mange er fortsat ramt af de foranstaltninger som vurderes nødvendige for at reducerer risiko for smittespredning. Fra bestyrelsens side ved vi, at dette lægger et usædvanligt pres på både elever, forældre og skolens personale, men vi ser også alle fortsat yde deres absolut bedste for, at finde vej i de mange nye tiltag og begrænsninger som pålægges os.

Bestyrelsens strategi har været at følge regeringens gældende retningslinjer og anbefalinger og ved tvivlstilfælde at søge bedst mulig vejledning. Det er alligevel oftest ikke nemt og vi håber derfor på jeres fortsatte forståelse og opbakning til de mange svære beslutninger og tiltag som vi alle formentlig fortsat kan forvente i en periode fremadrettet.  
  
**Visioner og Mål**  
Bestyrelsen arbejder fortsat ud fra en overordnet målsætning om fokus på den enkelte elevs trivsel og faglighed samt opnåelse fællesskab og sammenhold.   
  
Vi havde set frem til skoleåret 2019/2020 som det første år hvor der ikke startede nye årgange op, fraset de 2 kommende 0. klasser. Vi havde derfor for første gang en skole i stabil drift og ikke i vækst. Dette gav, trods COVID-19 omstændighedernes indtog i slutningen af skoleåret, øget mulighed for forankring af skolens værdier, særligt med fokus på elevernes trivsel, fællesskab og faglighed.

Vi har er fortsat opmærksomme på spændende tilbud om samarbejde såsom eksempelvis ASTRA – Science Talenter, Cambridge IGCSE (internationalt uddannelsesforløb i samarbejde med University of Cambridge) eller UNICEF (samarbejde omkring børnerettigheder), men vi vurderer ikke aktuelt at tiden er moden, ikke mindst set i lyset af de aktuelle krav om løbende omstilling til seneste COVID-19 udvikling.  
  
Bestyrelsen vurderer fortsat at ledelsen og personalet lykkes i meget høj grad med implementering af god trivsel og høj faglighed, både blandt elever og personale og dette til trods for den meget svære situation som COVID-19 tiltagende har medført.

Bestyrelsen vil også gerne sige tak til skolens samlede personalestab som vi stadig kan vælge blandt de bedste og som fortsat helhjertet og professionelt brænder for deres gerning. Dette ses både igennem den daglige ledelse, i undervisningen og igennem vores enestående køkken som fortsat giver både sund, god og varieret mad samt en platform for fællesskab under spisning – tak også til vores enestående SFO-personale der i udpræget grad skaber et trygt rum for leg og læring. Tak til vores tekniske personale der løser alt fra små til store udfordringer med både praktisk og pædagogisk sans, samt vores rengøring som sørger for en ren og indbydende skole hver dag.  
  
Tak til skolens samarbejdspartnere, heriblandt revisor Charlotte Voxted, tilsynsførende Allan Henriques samt Kongeegen som udlejer og entreprenør.  
  
Tak også til alle forældre som gennem deres støtte og opbakning til skolen er med til at styrke fællesskabet både blandt elever og voksne.  
  
Med Venlige hilsner  
  
Allerød Privatskoles Bestyrelse